A BIZOTTSÁG HATÁROZATA
(2006. február 3.)
a hasított sertések osztályozására szolgáló egyesült királysági módszerek engedélyezéséről szóló 2004/370/EK határozat módosításáról
(az értesítés a C(2006) 213. számú dokumentummal történt)
(Csak az angol nyelvű szöveg hiteles)
(2006/99/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a hasított sertések közösségi osztályozási rendszerének meghatározásáról szóló, 1984. november 13-i 3220/84/EGK tanácsi rendeletre (1) és különösen annak 5. cikke (2) bekezdésére,
mivel:
(1)
A 2004/370/EK bizottsági határozat (2) a hasított sertések osztályozására vonatkozóan Észak-Írországban három módszer használatát engedélyezte.
(2)
Technikai kiigazítások miatt az Egyesült Királyság felkérte a Bizottságot, hogy engedélyezze Észak-Írországban új képletek alkalmazását a hasított sertések osztályozására használt két műszer vonatkozásában, valamint hogy engedélyezze a hasított sertések osztályozásának két új módszerét, és ezért megküldte a hasított sertések közösségi osztályozási rendszerének alkalmazására vonatkozó részletes szabályok megállapításáról szóló, 1985. október 24-i 2967/85/EGK bizottsági rendelet (3) 3. cikkében előírt adatokat. Mivel a „Fat-O-Meater” műszert soha sem használták Észak-Írországban, ki kell vonni e határozat hatálya alól Észak-Írország vonatkozásában.
(3)
E kérelem értékelése azt mutatta, hogy az új képletek és az új módszerek engedélyezéséhez szükséges feltételek teljesültek.
(4)
A 2004/370/EK határozatot tehát ennek megfelelően módosítani kell.
(5)
Az e határozatban előírt intézkedések összhangban vannak a Sertéshúspiaci Irányítóbizottság véleményével,
ELFOGADTA EZT A HATÁROZATOT:
1. cikk
A 2004/370/EK határozat az alábbiak szerint módosul:
1.
A 2. cikk helyébe a következő szöveg lép:
„2. cikk
Az alábbi módszerek használata engedélyezett a hasított sertések 3220/84/EGK rendelet szerinti osztályozására Észak-Írországban:
-
az »Intrascope (Optical Probe)« műszer és az ehhez kapcsolódó értékelési módszerek, amelyeknek részleteit a II. melléklet 1. része tartalmazza,
-
a »Mark II Ulster Probe« műszer és az ehhez kapcsolódó értékelési módszerek, amelyeknek részleteit a II. melléklet 2. része tartalmazza,
-
a »Hennessy Grading Probe (HGP 4)« nevezett műszer és az ahhoz kapcsolódó értékelési módszerek, melyek részleteit a II. melléklet 3. része tartalmazza,
-
a »Fully automatic ultrasonic carcass grading (Autofom)« műszer és az ehhez kapcsolódó értékelési módszerek, amelynek részleteit a II. melléklet 4. része tartalmazza.”
2.
A II. melléklet ezen határozat mellékletével összhangban módosul.
2. cikk
Ennek a határozatnak Nagy-Britannia és Észak-Írország Egyesült Királysága a címzettje.
Kelt Brüsszelben, 2006. február 3-án.